to se finti la .eisops. je cu se fanva la jelca toi

ni’o pu ze’u ku lo smacu co’a se gunma pa kamni be lo ka jdice lo du’u zukte ma kau lo nu tcica lo jai kampu co bradi be ra ku no’u la mlatu

ni’o su’o ra cusku su’o da .i je su’o ra cusku su’o de .i ku’i ro re’u ku pa smacu je citno cu sa’irbi’o je cu xusra lo du’u cy. .aidji lo ka stidi lo poi’i cy. jinvi lo du’u da’i ke’a danfu lo nabmi

ni’o «lu ju’o ro do tugni — sei cy. cusku — fi lo du’u ralju lo ckape be mi’o fa lo zuktadji be lo nu lo bradi cu jbikla mi’o kei noi ticprije je tolkraice .i ku’i da’i lo nu mi’o ka’e te benji su’o sinxa be lo nu by. jbikla cu te frili mi’o lo ka ka’e rivbi .i ja’e bo mi poi’o’a dejru’a cu stidi lo du’u su’o janbe poi cmalu cu se cpacu je cu se lasna fi lo cnebo be la mlatu su’o dasri .i te ga’a ti da’i mi’o ro roi djuno lo du’u ca ma kau by. zvajbi kei je cu ka’e se frili lo ka vobmipri ca lo nu by. zvati lo mi’o klaji li’u»

ni’o lo stidi cu jai rinka lo nu xanvruzau ku co’u lo nu lo smacu je laldo cu sa’irbi’o je cu cusku

«lu da’i la’e di’u xamgu .i ku’i ma bredi lo ka lasna lo janbe la mlatu li’u»

ni’o lo smacu cu simxu lo ka catlu .i no da cusku .i ba bo lo laldo cu cusku

«lu frili fa lo nu stidi lo danfu poi tolcu’i li’u»

fe’o